Hluti rússneska Norðurflotans í heimahöfn á Kóla-skaga . Innan rússneska Norðurflotans , öflugasta af fimm herflotum Rússa , búa menn sig nú undir sérstakar æfingar sem ná til helstu þátta hans . Yfirmaður rússneska flotans , Vladimir Koroljev , stjórnar æfingunum sem munu standa í „ nokkra daga “ . Frá þessu er skýrt er Barents Observer miðvikudaginn 9. ágúst þar sem vitnað er í samtal fulltrúa Norðurflotans við rússnesku fréttastofuna Interfax . Hann segir að um 50 herskip , kafbátar og stuðningsskip taki þátt í æfingunum . Þá sendir flugherinn einnig flugvélar og þyrlur til þátttöku í æfingunum . Litið er á æfingu flotans sem lið í undirbúningi undir þátttöku hans í mikilli sameiginlegri heræfingu Rússa og Hvít-Rússa , Zapad 2017 , sem efnt verður til 14. til 20. september og verður einkum í Hvíta-Rússlandi og rússnesku hólmlendunni Kaliningrad við Eystrasalt , milli Litháens og Póllands . Talið er að 60.000 til 100.000 manns taki þátt í Zapad 2017 , mestu æfingu af þessum toga í aldarfjórðung . Ríkisstjórnir NATO-ríkja í nágrenni Rússlands og Hvíta-Rússlands hafa lengi lýst áhyggjum af æfingunni í september . Um þessar mundir eru nokkur öflug skip úr rússneska Norðurflotanum á leið til heimaslóða eftir þátttöku í flotasýningu í St. Pétursborg . Þar á meðal eru orrustubeitiskipið Pétur mikli ( Pjotr Velikíj ) og risakafbáturinn Dmitrij Donskoj af Typhoon-gerð . Talið er líklegt að skipin taki þátt í flotaæfingunni sem nú er að hefjast .